Mnr P J Groenewald (Vf Plus) 22 Feb 2011 hansard
Agb Adjunkspeaker, die VF Plus wil die Suid- Afrikaanse Polisiediens gelukwens met die veldtog wat hulle geloods het gedurende die vakansietydperk in veral Desember verlede jaar. Hulle benadering dat hulle roekelose en nalatige bestuurders vasgevat het, het vrugte afgewerp om te verseker dat vakansiegangers en motoriste veiliger op ons paaie is. Waardering word uitgespreek vir die opofferings van hierdie lede in die feestyd.
Daar is egter met kommer kennis geneem van die insident waarby die agb lid Winnie Madikizela-Mandela in hierdie tydperk betrokke was. Die feit dat haar motorbestuurder na bewering roekeloos en nalatig bestuur het deur teen 150 kilometer per uur deur die verkeer te vleg, is betreurenswaardig. Die verdere beweerde optrede van die agb lid strek die eer van die Parlement en van haar kollegas tot oneer en is 'n verleentheid.
'n Parlementslid moet ten alle tye 'n voorbeeld aan die kiesers stel. Die beweerde optrede van die agb lid sou getuig van arrogansie en 'n meerderwaardige gevoel dat sy verhewe is bo die reg. Ander motoriste in soortgelyke situasies sou summier weens dwarsboming van die gereg gearresteer word.